ທ່ານມູບາຣັກຈະບໍ່ສະມັກ ເປັນປະທານາທິບໍດີຕື່ມອີກ
ທ່ານມູບາຣັກ ປະກາດວ່າ ທ່ານຈະບໍ່ສະມັກ ເປັນປະທານາທິບໍດີອີກ ແຕ່ການປະທ້ວງຍັງດໍາເນີນ ສືບຕໍ່ໄປ.
ພວກປະທ້ວງໃນອີຈິບຍັງສືບຕໍ່ຮຽກຮ້ອງ ໃຫ້ປະທານາທີບໍດີ Hosni Mubarak ລາອອກຈາກຕໍາແໜ່ງ ເຖິງແມ່ນຜູ້ນໍາ ພາປະເທດທີ່ກໍາລັງ ປະເຊີນກັບບັນຫາໜັກ ໄດ້ປະກາດ ອອກມາແລ້ວກໍຕາມວ່າ ທ່ານຈະບໍ່ສະໝັກເປັນປະທານາ ທິບໍດີຕື່ມອີກໃນການເລືອກຕັ້ງເດືອນກັນຍາປີນີ້ ພວກປະທ້ວງຈໍານວນຫລາຍຮ້ອຍຄົນ ຍັງທໍາການປະທ້ວງຢູ່ຕໍ່ມາໃນວັນພຸດມື້ນີ້ ທີ່ຈັດຕຸລັດ Tahrir ໃນກຸງໄຄໂຣ ບ່ອນທີ່ພວກປະທ້ວງປະມານ 250 ພັນຄົນ ໄດ້ໂຮມຊຸມ ນຸມກັນໃນມື້ກ່ອນ ທວງໃຫ້ທ່ານ Mubarak ລາອອກຈາກຕໍາແໜ່ງໂດຍທັນທີ ປະຊາຊົນອີກຫລາຍຮ້ອຍຄົນໄດ້ພາກັນທໍາການປະທ້ວງເຊ່ນກັນໃນນະຄອນຫລວງ ໃນວັນພຸດມື້ນີ້ ເພື່ອສະແດງການສະໜັບສະໜຸນຕໍ່ທ່ານ Mubarak ທະຫານອີຈິບອອກຖະແຫລງການສະບັບນຶ່ງໃນວັນພຸດມື້ນີ້ ຮຽກຮ້ອງໃຫ້ພວກປະທ້ວງໃຫ້ພາກັນກັບຄືນໄປດໍາລົງຊີວິດປົກກະຕິຂອງເຂົາເຈົ້າຕໍ່ໄປ ໂດຍກ່າວວ່າ ທາງການໄດ້ຮັບຮູ້ສານຂອງເຂົາເຈົ້າແລ້ວ ທ່ານ Mubarak ໄດ້ຖະແຫລງທາງໂທລະພາບແຫ່ງຊາດໃນຄືນວັນອັງຄານວານນີ້ວ່າ ທ່ານໄດ້ໃຊ້ຊີວິດຂອງທ່ານຮັບໃຊ້ອີຈິບແລະປະຊາຊົນຂອງອີຈິບ ຢ່າງອິດເມື່ອຍລ້າມາຕະຫລອດຊີວິດ ແຕ່ບໍ່ໄດ້ໃຫ້ຮ່ອງຮອຍໃດໆວ່າ ທ່ານວາງແຜນຈະລາອອກຈາກຕໍາແໜ່ງ ຫລືໜີຈາກປະເທດໄປ ແຕ່ກ່າວວ່າ ທ່ານຈະປະຕິບັດງານ ແຕ່ນີ້ຕໍ່ໄປຈົນໝົດສະໄໝການດໍາລົງຕໍາແໜ່ງຂອງທ່ານ ເພື່ອໂອນອໍານາດຢ່າງສັນຕິນັ້ນ ຄໍາປະກາດຂອງຜູ້ນໍາອີຈິບໄດ້ກະຕຸ້ນໃຫ້ເກີດຄວາມໂກດແຄ້ນຂຶ້ນມາໂດຍທັນທີ ຈາກຊາວອີຈິບຫລາຍແສນຄົນທີ່ໄດ້ພາກັນທໍາການປະທ້ວງຕາມຖະໜົນຫົນທາງສາຍຕ່າງໆຢ່າງສັນຕິໃນທົ່ວປະເທດນັ້ນ ໃນເວລາບໍ່ດົນຫລັງຈາກທ່ານ Mubarak ກ່າວປາໄສ ໄດ້ເກີດການປະທະກັນລະຫວ່າງພວກປະທ້ວງແລະພວກສະໜັບສະໜຸນລັດຖະບານໃນເມືອງທ່າກໍາປັ່ນ Alexandria ໃນພາກເໜືອຂອງປະເທດ ຊຶ່ງໄດ້ເຮັດໃຫ້ຜູ້ຄົນຢ່າງນ້ອຍ 12 ຄົນໄດ້ຮັບບາດເຈັບ ພວກທີ່ເຫັນເຫດການ ລາຍງານເຊ່ນກັນວ່າ ມີຄວາມວຸ້ນວາຍເກີດຂຶ້ນໃນທໍານອງດຽວກັນໃນເຂດຄອງ Suez ແລະຫົວເມືອງອຶ່ນໆ ທາງທິດຕາເວັນອອກຂອງກຸງໄຄໂຣ